CELEX: 32022D0013
Language: ro
Date: 2021-12-02 00:00:00
Title: Decizia (UE) 2022/13 a Consiliului din 2 decembrie 2021 privind poziția care urmează să fie adoptată în numele Uniunii Europene, la cea de a 22-a reuniune a părților contractante la Convenția privind protejarea mediului marin și a zonei de coastă a Mării Mediterane (Convenția de la Barcelona) și la protocoalele la aceasta, în ceea ce privește adoptarea deciziei privind modificarea Planului regional privind gestionarea deșeurilor marine în Marea Mediterană în cadrul articolului 15 din Protocolul privind protecția Mării Mediterane împotriva poluării din surse și activități terestre (Protocolul LBS)

7.1.2022   
               
               
                  RO
               
               
                  Jurnalul Oficial al Uniunii Europene
               
               
                  L 4/12
               
            
         DECIZIA (UE) 2022/13 A CONSILIULUI
         din 2 decembrie 2021
         privind poziția care urmează să fie adoptată în numele Uniunii Europene, la cea de a 22-a reuniune a părților contractante la Convenția privind protejarea mediului marin și a zonei de coastă a Mării Mediterane (Convenția de la Barcelona) și la protocoalele la aceasta, în ceea ce privește adoptarea deciziei privind modificarea Planului regional privind gestionarea deșeurilor marine în Marea Mediterană în cadrul articolului 15 din Protocolul privind protecția Mării Mediterane împotriva poluării din surse și activități terestre (Protocolul LBS)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Protocolul modificat la Convenția privind protejarea mediului marin și a zonei de coastă a Mării Mediterane (denumită în continuare „Convenția de la Barcelona”) privind protecția Mării Mediterane împotriva poluării din surse și activități terestre (denumit în continuare „Protocolul LBS”) a fost încheiat de Uniune prin Decizia 1999/801/CE a Consiliului (1) și a intrat în vigoare la 11 mai 2008.
                  
               
                     (2)
                  
                  
                     În temeiul articolului 15 alineatul (1) din Protocolul LBS, reuniunea părților contractante la Convenția de la Barcelona și la protocoalele la aceasta adoptă planuri de acțiune regionale care conțin măsuri și calendare pentru punerea în aplicare a acestora.
                  
               
                     (3)
                  
                  
                     Se preconizează că în cadrul celei de a 22-a reuniuni din 7-10 decembrie 2021, părțile contractante la Convenția de la Barcelona și la protocoalele la aceasta urmează să adopte o decizie (denumită în continuare „decizia părților contractante”) de modificare a Planului regional privind gestionarea deșeurilor marine în Marea Mediterană (denumit în continuare „planul regional”) în cadrul articolului 15 din Protocolul LBS. Decizia părților contractante va furniza noi definiții și va extinde domeniul de aplicare al măsurilor în patru domenii esențiale (instrumente economice, economia circulară a materialelor plastice, surse terestre de deșeuri marine și surse marine de deșeuri marine).
                  
               
                     (4)
                  
                  
                     Decizia părților contractante privește protecția mediului, domeniu în care competența este partajată între Uniune și statele sale membre, în temeiul articolului 4 alineatul (2) litera (e) din tratat. Decizia părților contractante nu se încadrează într-un domeniu care este în mare parte reglementat de normele Uniunii referitoare la o astfel de protecție. Uniunea nu intenționează să facă uz de posibilitatea de a-și exercita competența externă în ceea ce privește domeniile reglementate de decizia părților contractante în legătură cu care competența sa nu a fost încă exercitată pe plan intern.
                  
               
                     (5)
                  
                  
                     Este oportun să se stabilească poziția care urmează să fie adoptată în numele Uniunii în cadrul reuniunii părților contractante la Convenția de la Barcelona și la protocoalele la aceasta, deoarece decizia părților contractante privește adoptarea de modificări ale planului regional, care va avea caracter obligatoriu pentru Uniune în temeiul articolului 15 alineatul (3) din Protocolul LBS.
                  
               
                     (6)
                  
                  
                     Deoarece modificările preconizate ale Planului regional sunt în concordanță cu planul ambițios al Uniunii de a reduce poluarea și de a îmbunătăți protecția mediului, Uniunea ar trebui să sprijine adoptarea deciziei părților contractante,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii la cea de a 22-a reuniune a părților contractante la Convenția de la Barcelona și la protocoalele la aceasta este în favoarea sprijinirii adoptării deciziei de modificare a Planului regional privind gestionarea deșeurilor marine în Marea Mediterană în cadrul articolului 15 din Protocolul pentru protecția Mării Mediterane împotriva poluării din surse și activități terestre.
         
         
            Articolul 2
            În funcție de cum vor evolua lucrările celei de a 22-a reuniuni a părților contractante la Convenția de la Barcelona și la protocoalele la aceasta, reprezentanții Uniunii, în consultare cu statele membre, pot, în cadrul reuniunilor de coordonare la fața locului, să convină asupra unei ajustări a poziției menționate la articolul 1, fără a fi necesară o nouă decizie a Consiliului.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 2 decembrie 2021.
            
               
                  Pentru Consiliu
               
               
                  Președintele
               
               J. VRTOVEC
            
         
         
            (1)  Decizia 1999/801/CE a Consiliului din 22 octombrie 1999 privind acceptarea modificărilor la Protocolul privind protecția Mării Mediterane împotriva poluării de origine terestră (Convenția de la Barcelona) (JO L 322, 14.12.1999, p. 18).